વડા પ્રધાન નરેન્દ્ર મોદીએ ઉત્તર પ્રદેશ વિધાનસભાની ચૂંટણીની રણનીતિ તૈયાર કરનાર ભાજપના રાષ્ટ્રીય અધ્યક્ષ અમિત શાહને ફોન કરીને ઉત્તર પ્રદેશની ભવ્ય જીત બદલ અભિનંદન પાઠવીને તેમને આ જીતનો શ્રેય આપ્યો હતો. દરમિયાન ગુજરાતના મુખ્યપ્રધાન વિજય રૂપાણીએ ઉત્તર પ્રદેશમાં ભાજપને મળેલી ભવ્ય જીત વડા પ્રધાન નરેન્દ્ર મોદીની લોકપ્રિયતાને આભારી હોવાનું જણાવ્યું હતું. ઉત્તર પ્રદેશ અને ઉત્તરાખંડમાં ભાજપના ભવ્ય દેખાવ બાદ ગુજરાત ભાજપના કાર્યકરોમાં અભૂતપૂર્વ ઉત્સાહ જોવા મળ્યો હતો અને જીતના સમાચારની સાથે જ કોબા ખાતેના ‘કમલમ’માં કાર્યકરોએ આતશબાજી કરીને જીતને વધાવી લીધી હતી અને એકબીજાનાં મોં મીઠાં કરાવ્યા હતાં. ભાજપના કાર્યકરોએ અમદાવાદમાં વિજયી સરઘસ કાઢી જીતની ઉજવણી કરી હતી.